Ariaken kaupunkikuvaa, Tokyo Big Sight
KarttaAriake
**Ariake** (jap. 有明) on Tokion kaupunginosa Kōtōn erillisalueella. Se sijaitsee erillisalueen eteläosassa Tokionlahden rannan täyttömaalla. Lännessä se rajautuu Aomin ja Daiban kaupunginosiin eli Odaiban viihdealueeseen. Ariakea on kehitetty voimakkaasti 1960-luvulta lähtien: alueelle on rakennettu muun muassa asuntoja, urheilutoimintoja ja Tokion kansainvälinen näyttelykeskus eli Tokyo Big Sight.

Ariaken kaupunginosan pinta-ala on 3,49 neliökilometriä, ja se jakautuu neljään osa-alueeseen, jotka on numeroitu Ariake 1-chōme–Ariake 4-chōme. Niissä on yhteensä 13 583 asukasta (joulukuussa 2023). Kaupunginosan väestötiheys on siten noin 3 900 asukasta neliökilometrillä. Valtaosa väestöstä on keskittynyt Ariake 1-chōmen osa-alueelle.

Historia
--------

Ariake sijaitsee Tokionlahden täyttömaa-alueella nro. 10. Alueelle muodostettiin kaupunginosa vuonna 1955, ja nykyisen nimensä, joka tarkoittaa aamuruskoa, se sai vuonna 1968. Ariakea on kehitetty 1960-luvulta lähtien, mutta sen luonne oli pitkään teollinen ja väljä: siellä sijaitsi esimerkiksi Shinonomen lentokenttä vuoteen 1980 saakka. Osaa alueesta käytettiin puolestaan Shinonomen golfkenttänä vuoteen 1981 asti.

1980-luvulta lähtien Ariakea on rakennettu Tokionlahden rannan aluekeskussuunnitelman pohjalta. 1990-luvun puolivälissä kaupunginosaa palvelemaan valmistuivat Yurikamome-metrolinja ja maanalainen Rinkai-rautatielinja, jotka vauhdittivat alueen kehitystä. Vuonna 1996 Ariakeen avattiin Tokion kansainvälinen kokouskeskus eli Tokyo Big Sight, pääkaupunkialueen suurimpiin kuuluva messukeskus. Suurimittakaavaisten urheilu- ja kokouskeskusten lisäksi Ariakeen on rakennettu asuntoja, toimitilaa ja kaupallisia toimintoja.

* Ariake Coliseum -areenaAriake Coliseum -areena
* Tokyo Fashion Town -rakennusTokyo Fashion Town -rakennus
* Tokyo Baycourt ClubTokyo Baycourt Club
* Yurikamome-metro Ariake tennis no morin asemallaYurikamome-metro Ariake tennis no morin asemalla

Liikenne
--------

Ariaken kaupunginosaa palvelevat Yurikamome-automaattimetro, jolla on alueella kolme asemaa, ja Tōkyō rinkai kōsokutetsudō -rautatieyhtiön Rinkai-linja. Rinkai-linja pysähtyy Kokusai-tenjijōn asemalla, jolta on vaihtoyhteys Yurikamome-metron Ariaken asemalle. Yurikamomen muita asemia ovat Ariake tennis no mori ja Tokyo Big Sight. Ariakessa sijaitsee myös Yurikamome-metron varikko.

Ariaken läpi itä–länsisuunnassa kulkee Tokion pääkaupunkimoottoritien Wangan-linja eli Tokionlahden rannikkoa seuraileva tie, joka liittää yhteen lahden rannalle rakennettuja alueita. Useat sillat liittävät Ariaken läheisiin Tokionlahden saariin ja Tokion keskustan suuntaan.

Lähteet
-------

1. 1 2 3  ブリタニカ国際大百科事典 小項目事典: 有明 Kotobank. Viitattu 23.12.2023.
2. 1 2 3  Guide to Ariake Area Yurikamome Inc. Viitattu 23.12.2023.
3. 1 2 3  日本地図 東京都 江東区 有明２丁目２ Mapion. Viitattu 23.12.2023.
4. ↑  平成27年国勢調査 東京都区市町村町丁別報告 江東区 東京都総務局統計部.  Arkistoitu 3.11.2022. Viitattu 23.12.2023.
5. ↑  江東区の世帯と人口（住民基本台帳による）区民部区民課 令和5年12月1日現在 Koto City. Viitattu 23.12.2023.

Aiheesta muualla
----------------

* Kuvia tai muita tiedostoja aiheesta **Ariake** Wikimedia Commonsissa

  


|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Kōtōn erillisalue |
| --- |
|  |
| Fukagawan alue | 
* Aomi
* Ariake
* Botan
* Ecchūjima
* Edakawa
* Eitai
* Fukagawa
* Fukuzumi
* Furuishiba
* Fuyuki
* Hirano
* Ishijima
* Kiba
* Kiyosumi
* Miyoshi
* Monzen-nakachō
* Morishita
* Mōri
* Ōgibashi
* Saga
* Sarue
* Senda
* Sengoku
* Shin-Ōhashi
* Shinonome
* Shiohama
* Shiomi
* Shirakawa
* Sumiyoshi
* Takabashi
* Tatsumi
* Tokiwa
* Tomioka
* Toyosu
* Tōyō
* Umibe

 | Kōtōn symboli |
|  |
| Jōtōn alue | 
* Higashi-Suna
* Kameido
* Kita-Suna
* Minami-Suna
* Ōjima
* Shin-Kiba
* Shin-Suna
* Wakasu
* Yumenoshima

 |
|  |
| Muita alueita | Odaiba |

 |